Foto’s: Vlieënier ruil in die lug sy vliegtuigLuke Aikens klim suksesvol in die Silwer vliegtuig in Eloy, Arizona (24 April 2022) (Foto: Predrag Vuckovic/Red Bull Content Pool) Twee vlieëniers, Luke Aikens en Andy Farrington, het Sondag ŉ waaghalsige toertjie onderneem – om in die lug hul vliegtuie te ruil. Die twee neefs se poging was gedeeltelik suksesvol omdat Luke inderdaad in die ander vliegtuig kon oorklim en verder kon vlieg, maar Andy moes met ŉ valskerm terugkom aarde toe. Dit is die eerste keer in die geskiedenis dat só iets aangepak word. Luke het veilig met sy vliegtuig in die Arizona-woestyn geland. Andy kon egter nie by Luke se vliegtuig inklim nie en hy moes sy valskerm ontplooi. Hy het ŉ veilige landing gehad. Die tweede vliegtuig se veiligheidsmeganismes is geaktiveer, maar die vliegtuig is beskadig. Nie een van die vlieëniers of enigiemand anders is beseer nie. Maroela Media het vroeër berig die vliegtuie sal naby aan mekaar vlieg en die twee neefs sou dan poog om uit te klim, beheer oor te neem van die ander vliegtuig en verder vlieg. Albei neefs is deel van die Red Bull-lugmagspan en het op 6 Maart ŉ toetsvlug in Kalifornië in die VSA onderneem. Die toertjie is op 24 April om 16:00 PT (Maandagoggend om 01:00 Suid-Afrikaanse tyd) regstreeks op Red Bull TV uitgesaai. Die twee het in twee Cessna 182-enkelsitplekvliegtuie opgestyg tot ŉ hoogte van 14 000 voet. Die hele proses om mekaar se vliegtuie oor te neem, was nogal ingewikkeld. Dit beteken hulle moes by die ander vliegtuig uitkom, by die stuurkajuit inklim, die lugremstelsel ontkoppel, die enjin weer aan die gang kry en uiteindelik beheer neem oor die vliegtuig. Die neefs het vantevore ook waaghalsige toertjies onderneem. Luke het die wêreldrekord ingepalm om 25 000 voet sonder ŉ valskerm te vryval – en te oorleef toe hy in ŉ 30 m x 30 m-net geval het. Dit is slegs een van drie wêreldrekords wat hy agter sy naam kan skryf. Andy het al meer as 27 000 valskermspronge en 1 000 GABA-spronge (“BASE jumps”) onderneem en het meer as 6 000 uur as ŉ vlieënier aangeteken, aldus Red Bull. Die Red Bull-lugmag, volgens hulle webwerf, is ŉ span van die beste en mees ervare lugvaartkenners ter wêreld. Hulle spesialiseer in hoogs gekoördineerde lugsprongdemonstrasies en poog die uiterste in menslike vlug. Klik hier om die beeldmateriaal te sien.